SKRIFTLIG FORESPØRGSEL E-2461/00

af Alexander de Roo (Verts/ALE) til Kommissionen

(24. juli 2000)

Om: Kompensation for skader på naturen i forbindelse med den sydlige højhastighedsforbindelse gennem de Biesbosch (NL)

Er Kommissionen bekendt med, at den sydlige højhastighedsforbindelse, der skal anlægges fra Amsterdam til Bruxelles, vil komme til at gå gennem den vestlige del af et fugle- og habitatområde, nationalparken de Biesbosch?

Er Kommissionen bekendt med, at den nederlandske regering har lovet, at kompensere for skaden på naturen inden for de Biesbosch.

Er Kommissionen ikke enig i, at det, for så vidt angår bevarelse af den biologiske mangfoldighed, er bedre at foretage kompensation uden for de Biesbosch for at undgå nettotab?

Er Kommissionen i bekræftende fald rede til at opfordre de nederlandske myndigheder til at revidere planerne om naturkompensation inden for nationalparken de Biesbosch?

Svar afgivet på Kommissionens vegne af Margot Wallström

(27. september 2000)

Kommissionen kender intet til, at jernbanelinjen Hogesnelheidslijn-Zuid mellem Amsterdam og Bruxelles (herefter benævnt HSL) vil gennemskære den vestlige del af Biesbosch.

Biesbosch-skoven er blevet udpeget som særligt beskyttet område (SPA) i henhold til Rådets direktiv 79/409/EØF af 2. april 1979 om beskyttelse af vilde fugle(1) og er fra nederlandsk side senere blevet foreslået som lokalitet af fællesskabsbetydning (SCI) i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2).

I henhold til artikel 6, stk. 3, i Rådets direktiv 92/43/EØF skal alle planer eller projekter, der kan påvirke en sådan lokalitet væsentligt, vurderes med hensyn til deres virkninger på lokaliteten. De statslige myndigheder godkender først projektet efter at have forsikret sig om, at det ikke vil få nogen skadelig indflydelse på lokaliteten, og når de hvis dette anses for nødvendigt har hørt offentligheden.

I artikel 6, stk. 4, i Rådets direktiv 92/43/EØF hedder det, at hvis en plan eller et projekt på trods af virkningerne på lokaliteten og i mangel af alternative løsninger alligevel skal gennemføres af bydende nødvendige hensyn til væsentlige samfundsinteresser, skal medlemsstaten træffe alle nødvendige kompensationsforanstaltninger for at sikre, at den globale sammenhæng i Natura 2000 beskyttes. Medlemsstaten underretter Kommissionen om, hvilke kompensationsforanstaltninger der træffes.

I henhold til artikel 7 i Rådets direktiv 92/43/EØF gælder forpligtelserne i medfør af direktivets artikel 6, stk. 3 og 4, ikke blot for SCI, men ligeledes for SPA.

De nederlandske myndigheder har endnu ikke informeret Kommissionen om, hvilke kompensationsforanstaltninger de agter at træffer i forbindelse med Biesbosch som følge af anlæggelsen af den pågældende jernbanelinje, hvilket de forpligtet til i medfør af artikel 6, stk. 4, i Rådets direktiv 92/43/EØF. Da denne jernbanestrækning imidlertid endnu ikke er anlagt, har det endnu ikke været nødvendigt at træffe foranstaltningerne eller at underrette Kommissionen herom.

Kommissionen har anmodet de nederlandske myndigheder om at indgive nærmere informationer om håndhævelsen af Rådets direktiver 79/409/EØF og 92/43/EØF såvel som Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3) med hensyn til anlæggelsen af HSL.

Skulle det af Nederlandenes svar fremgå, at der er begrundet mistanke om manglende overensstemmelse med de ovennævnte direktiver, vil Kommissionen ikke tøve med at træffe de nødvendige foranstaltninger for at sikre, at direktiverne overholdes fuldt ud af de nederlandske myndigheder.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985.